

**ДОПУНА ЛОКАЛНОГ АКЦИОНОГ ПЛАНА**

**ЗА ПОБОЉШАЊЕ ПОЛОЖАЈА РОМА И РОМКИЊА ГРАДА ВРАЊА И ГРАДСКЕ**

**ОПШТИНЕ ВРАЊСКА БАЊА**

**2018-2021**

Локални акциони план за побољшање положаја Рома и Ромкиња на територији града Врања број: 02-127/2018-10 број16.05.2018.године, допуњује се у [Одељку 5: ОПШТИ И СПЕЦИФИЧНИ ЦИЉЕВИ](#_TOC_250006), тако да се поред постојећих основних и специфичних циљева, додају следећи:

## Основни циљеви:

1. Унапређење постигнућа деце млађе од седам година припадника ромске националне мањине, омогућавањем бољих услова за заштиту њиховог здравља, васпитање, развој, учење и социјалну инклузију
2. Развијање модела унапређења доступности квалитетног предшколског васпитања и образовања деци припадника ромске националне мањине који ће допринети развоју практичних политика које се односе на рани развој и образовање деце у Србији

## Специфични циљ:

* Оснаживање родитеља да повећају безбедност и подстицајност породичног окружења, унапреде негу и васпитање, развију вештине позитивног родитељства, подрже здравље, развој и образовање своје деце, заступају и практикују њихова и своја права.

## АКТИВНОСТИ

### Специфични циљ 1: Оснаживање родитеља да повећају безбедност и подстицајност породичног окружења, унапреде негу и васпитање, развију вештине позитивног родитељства, подрже здравље, развој и образовање своје деце, заступају и практикују њихова и своја права.

Циљ је развијање подстицајнијег и безбеднијег породичног окружења за малу децу из сиромашних ромских породица како би могла да се вину из породичног гнезда довољно оснажена да буду равноправна са вршњацима.

Главне активности су: радионице са родитељима, радионице са децом, кућне посете, заједничке активности са децом и родитељима, а у складу са потребама пружаће се и различити облици подршке породицама. О свим активностима водиће се евиденција уз поштовање приватности личних података деце и родитеља.

AKТИВНОСТИ СА РОДИТЕЉИМА биће фокусиране на:

* стицање знања, промена или прилагођавање уверења и ставова, и развијање родитељских вештина у односу на: права детета; родитељску одговорност; заштиту здравља, хигијену, исхрану и безбедност детета; позитивно родитељство (правила уместо казне); подстицање развоја и учења детета; заједничко деловање оба родитеља; значај целоживотног учења и сл.
* развој позитивне слике о себи, како би се родитељи осећали оснаженим и смањили ниво стреса.

КУЋНЕ ПОСЕТЕ су додатна подршка породицама укљученим у Програм које имају децу узраста до годину дана. У првој фази примене Програма фацилитатори/ке ће применити сценарија дата у Програму током осам кућних посета (Безбедно окружење за децу; Подстицајно окружење за раст и развој детета; Како спречити ширење заразних болести у породици; Хигијена одојчета; Нега новорођенчета; Дете учи кроз игру; Психо-социјални развој детета; Развој говора). Током кућних посета са родитељима беба биће разговораће се и о значају дојења и вакцинацији и упућивати на посете стручњацима у Дому здравља. У другој фази примене Програма кућне посете ће бити организоване за породице које добију бебе и оне којима је потребна додатна подршка.

АКТИВНОСТИ СА ДЕЦОМ: Са децом ће бити организован сет од 21 радионица применом сценарија Програма, током обе фазе примене Програма. Радионице ће бити фокусиране на децу узраста од 3 до 5,5/6 година (пре уписа у обавезни припремни предшколски програм), али су и друга деца добродошла да учествују у њима.

Радионице са децом биће организоване у оквиру две тематске области Програма: Заштита здравља деце и породице и Подстицање развоја детета. Радионице са децом укључују разноврсне облике рада и активности које одговарају различитим стиловима учења деце и обезбеђују потребну динамику: слушање, индивидуални рад, рад у пару, малим и великој групи, презентовање, закључивање, играње улога, играње, истраживање, вербализовање, поређење, посматрање, игре речима, причање прича, читање, прављење играчака и музичких инструмената, свирање, певање, цртање, сликање, вајање, драматизације, плес, кооперативне игре, вежбе и спортске игре, вежбе опуштања и вођене фантазије.

Радионице и друге активности са децом ће подржавати развој деце у свим областима развоја: психо-социјалном, сензо-моторном, развоју језика и говора, когнитивном развоју и учењу кроз игру. Посебна пажња биће посвећена: развоју позитивне слике о себи, развијању самопоуздања и самопоштовања; мотивацији за учење; усвајању комуникацијских вештина и решавању проблема; стицању знања и развијања вештина почетног описмењавања и почетних математичких појмова. Са децом ће се обрађивати и теме о личној хигијени и заштити зуба, здравој исхрани и безбедности. Подстицаће се креативно мишљење и изражавање у разним уметничким областима, као и развој фине моторике.

ЗАЈЕДНИЧКЕ АКТИВНОСТИ ДЕЦЕ И ОДРАСЛИХ: Активности које заједно планирају и спроводе деца и одрасли доприносе развоју осећаја припадности и блискости чланова заједнице. Едукативне и креативне радионице, заједничке игровне, забавнеа и спортске активности у којима учествује више генерација допринеће да се породице и други становници насеља окупе и зближе, науче нешто ново и забаве се. Акције у насељу такође подстичу кохезију унутар заједнице, повезивање различитих генерација и породица када сви делују са истим циљем а то је да учине нешто за безбеднији, здравији и лепши живот својих најмлађих.

СКУПШТИНА ГРАДА ВРАЊА,

26.12.2018.године, број: 02-250/2018-10

ПРЕДСЕДНИК СКУПШТИНЕ

Дејан Тричковић, спец.двм,с.р.

ТАЧНОСТ ПРЕПИСА ОВЕРАВА: СЕКРЕТАР СКУПШТИНЕ

Марко Тричковић